په نیویارک کې د سوريې کډوالو تود هرکلی وشو
د فرانسې له بریدونو وروسته په امریکا کې د سوريايي کډوالو د منلو او نه منلو په اړه سیاستوال سره وېشل شوي دي.
نیویارک ته له سوريې او یو شمېر نورو جنګ ځپلو سیمو څخه د ورتلونکو کډوالو تود هر کلی وشو. د سوریې د کورنۍ جګړې له پیل راهېسې تر دې دمه شاوخوا ۲۲۰۰ سوريايي کډوال امریکا ته راغلي دي؛ د امریکا د بهرنیو چارو وزرات وايي چې په دوی کې نژدې ۷۷ فیصده يې ښځې او ماشومان دي. دوی د امریکا بېلابېلو سیمو کې مېشت کړل شوي او یو پام وړ شمېر يې د نیویارک ښار ته تللي دي. د نیویارک ښاروال بل ډي بلاسیو چې نیویارک د " کډوالو ویاړلی ښار" بولي وايي چې دوی به هغه خلک له پامه ونه غورځوي چې د ظلمونو او کورنیو جکړو له کبله تښتي. ښاروال د نیویارک د مسلمانانو د ټولنې رول له ترهګرۍ سره په مبارزې کې ډېر مهم وباله. د نیویارک په زړه بروکلن کې، د داود په نامه لومړنی جومات په ۱۹۳۹ کال کې جوړ شو، خو اوس په دغه ښار کې د مسلمانانو ۲۷۰ جوماتونه دي. نیویارک ته په ورغليو کډوالو کې د یمن، مصر، فلسطين، سوریې او نورو هېوادونو خلک دي؛ په نیویارک کې د عربو امریکايانو د ټولنې مشر ډاکټر احمد جابر وايي چې د مسلمانانو او عیسویانو په ګډون د ټولنې هره طبقه کډوالو ته ښه راغلاست وايي. په نیویارک کې د ژغورنې نړیواله کمیټه د کډوالو د ماشومانو لپاره د ښوونځیو بندوبست کوي او هڅه يې دا ده چې ماشومان د امریکا له ژوند او حکومتي ښوونځیو سره اشنا کړي. د دغه پروګرام مشره سارا روباټم وايي چې د پروګرام اصلي هدف د یوې مرستندویه ټولنې جوړول او مرسته کول دي. امریکا ته د سوریې او نورو هېوادونو د کډوالو راتګ، د هغوی منل او نه منل د دغه هېواد سیاستوال سره وېشلي دي. د جمهوري غوښتونکو کاندید ټډ کرز او جب بش د امریکا پر حکومت غږ وکړ چې یوازې مسیحي کډوال ومني او له مسلمانانو دې تېر شي؛ د دغه ګوند یو بل کاندید ډونلډ ټرمپ له دې هم یو ګام مخکې ولاړ او ویې ویل چې هغه به یو کډوال هم ونه مني. خو ډاکټرجابر دا خبرې د امریکا د اساسي قانون خلاف ګڼي او وايي چې څنګه امکان لري چې کډوال د مذهب په اساس قبول یا رد کړل شي. د واشنګټن پوسټ، ای بي سي او ان بي سي یوې کډې سروې کې ډېرو خلکو ویلي چې امریکا باید د سوریې کډوال ونه مني؛ دوی د پارس له بریدونو ورسته د خپل امنیت په اړه اندېښمن دي او ویره لري چې د ګډوالو په جامه کې اورپکي امریکا ته داخل نشي. په همدې حال کې د ملګرو ملتونو د کډوالو عالي کمېشنرۍ د ۲۲۰۰۰ نورو سوريايي کډوالو اسناد برابر کړي چې امریکا ته راوستل کیږي او مېشتیږي.